På Mors stødte en lastbil frontalt sammen med en personbil.

Ved 11-tiden i dag kørte en lastbil og en personbil sammen i krydset ved Rebslagervej og rute 20/Vildsundvej på Mors. Ifølge TV/MIDT-VESTs oplysninger er føreren af lastbilen faldet i søvn, hvorefter han er kørt frontalt ind i en personbil med tre passagerer. Efter sammenstødet er personbilen også blevet ramt af en bus, og alle tre passagerer er alvorligt kvæstet. En af passagerene er i livsfare. Han er fløjet med lægehelikopter til Aalborg, mens to andre er kørt med ambulance til sygehuset i Thisted. Politiet har ikke den præcise oversigt over kvæstelserne, men de siger til TV/MIDT-VEST, at det er alvorligt. Det oplyses videre, at sammenstødet og det efterfølgende opfølgningsarbejde danner omkring en kilometers kø.